На основу члана 19 став 2 тачка 1 Закона о култури („Службени лист ЦГ, бр. 49/08, 16/11, 40/11 и 38/12) и члана 24 став 1 тачка 8 Закона о позоришној дјелатности („Службени лист РЦГ“, број 60/01 и „Службени лист ЦГ“, бр. 75/10 и 40/11), Позоришни савјет Јавне установе Никшићко позориште, на сједници одржаној 8. септембра 2022. године, донио је

**С Т А Т У Т**

**ЈАВНЕ УСТАНОВЕ НИКШИЋКО ПОЗОРИШТЕ**

**I – ОПШТЕ ОДРЕДБЕ**

**Предмет**

**Члан 1**

Овим Статутом уређује се назив, сједиште, адреса и дјелатност Јавне установе Никшићко позориште (у даљем тексту - Позориште), заступање и представљање, унутрашња организација, дјелокруг рада Позоришног савјета (у даљем тексту: Савјет), начин утврђивања кандидата из реда запослених за именовање члана Савјета, начин заступања интереса запослених, начин утврђивања предлога за разрјешење члана Савјета из реда запослених, начин разрјешења предсједника и члана Савјета, дјелокруг рада, услови и поступак за именовање и разрјешење директора и умјетничког директора, општи акти и начин њиховог доношења, финансирање рада, јавност рада и друга питања од значаја за рад Позоришта.

**Употреба родно осјетљивог језика**

**Члан 2**

Изрази који се у овом Статуту користе за физичка лица у мушком роду подразумијевају исте у женском роду.

**Оснивач и статус**

**Члан 3**

Оснивач Позоришта је Општина Никшић (у даљем тексту: Оснивач).

Позориште има својство правног лица.

Својство правног лица Позориште стиче уписом у Централни регистар привредних субјеката.

Позориште самостално иступа у правном промету, закључује уговоре и обавља друге послове у складу са законом, оснивачким актом и Статутом.

За своје обавезе према трећим лицима Позориште одговара својом имовином, у складу са законом.

Позориште има свој жиро рачун.

**Назив**

**Члан 4**

Назив Позоришта је Јавна установа Никшићко позориште – Никшић, са потпуном одговорношћу.

Скраћени назив је ЈУ Никшићко позориште.

**Сједиште и адреса**

**Члан 5**

Сједиште Позоришта је у Никшићу, Трг Саве Ковачевића 5.

Званична е-mail адреса Позоришта је: niksickopozoriste@gmail.com.

**Дан Позоришта**

**Члан 6**

Позориште има свој Дан.

Дан Позоришта је 16. фебруар, који се обиљежава сваке године поводом премијерног извођења прве представе у Никшићу 1884. године.

**Члан 7**

Приликом свечаног отварања „Међународног фестивала глумца“, Позориште бијенално додјељује Награду „Вељко Мандић“ за допринос позоришном стваралаштву.

**Печат, штамбиљ и лого**

**Члан 8**

Позориште има печат, штамбиљ и знак - лого.

Печат је округлог облика, пречника 30 мм, на којем је исписан текст: Црна Гора, Јавна установа Никшићко позориште са п.о. Никшић.

Штамбиљ Позоришта је правоугаоног облика, димензија 65 мм X 25 мм, са утиснутим називом, сједиштем и рубрикама за пријемни број и датум пријема.

Одлуку о изгледу, начину употребе печата и штамбиља и њиховом чувању доноси Савјет.

Ближи садржај и изглед еталона лога утврђује Савјет посебном одлуком.

**II – ЗАСТУПАЊЕ И ПРЕДСТАВЉАЊЕ**

**Члан 9**

Позориште заступа и представља директор.

Директор је овлашћен да у име Позоришта закључује уговоре, представља Позориште пред трећим лицима и заступа га пред судовима и другим органима.

Директор може овлашћење за заступање дати другом лицу писаним пуномоћјем.

Пуномоћје из става 3 овог члана садржи обим овлашћења и вријеме важења.

**III – ДЈЕЛАТНОСТ ПОЗОРИШТА**

**Члан 10**

Дјелатност Позоришта, сагласно закону и оснивачком акту, је:

1. Основна дјелатност:
   * позоришна продукција и извођење позоришних представа, као и других глумачких, филмских, музичких и плесних садржаја, које се уклапају у програмску концепцију Позоришта;
   * организовање симпозијума, свечаних академија, смотри и других програмских манифестација, којима се унапређује сценско стваралаштво и који су од значаја за позоришни живот и културу уопште;
   * подржавање слободне умјетничке иницијативе и помагање свих видова умјетничке активности;
   * развијање сарадње са другим позоришним установама и институцијама из области културе у земљи и иностранству;
   * маркетиншка активност са циљем обезбјеђења квалитетнијег културно-умјетничког програма од јавног интереса;
   * издавање стручних и позоришних едиција из дјелатности рада Позоришта и прикупљање документације из развоја позоришне умјетности.
2. Позориште може обављати:
   * продуцентске, маркетиншке и угоститељске услуге;
   * друге дјелатности у мањем обиму или повремено, које доприносе потпунијем искоришћавању капацитета.

За обављање дјелатности из става 1 тачка 2 алинеја 1 овог члана, Позориште је обавезно да организује и води посебно књиговодство.

**Члан 11**

Позориште може да, поред дјелатности из члана 10 став 1 овог Статута, даје у закуп поједине дјелове свог објекта, као и да обавља друге послове који су у функцији остваривања позоришне дјелатности.

**IV – УНУТРАШЊА ОРГАНИЗАЦИЈА**

**Члан 12**

Унутрашња организација и начин рада Позоришта уређују се тако да обезбиједе потпуно, ефикасно, благовремено и рационално обављање послова утврђених законом, оснивачким актом, овим Статутом, позоришним правилима и другим актима Позоришта.

**Члан 13**

Основни облици унутрашњег организовања Позоришта су сектори и то:

1. умјетнички сектор,
2. општи сектор,
3. сектор за техничко-сценску продукцију.

Организациони дјелови Позоришта у свом саставу могу имати ниже организационе јединице, зависно од потреба и могућности, с циљем ефикаснијег и квалитетнијег извршавања основне дјелатности.

**Члан 14**

Актом о унутрашњој организацији и систематизацији радних мјеста ближе се уређује састав и дјелокруг организационих јединица, систематизација радних мјеста, овлашћења и дужности у вршењу послова и задатака, у складу са законом и овим Статутом.

**V – УПРАВЉАЊЕ И РУКОВОЂЕЊЕ**

**Члан 15**

Органи Позоришта су:

1. Позоришни савјет;
2. Директор; и
3. Умјетнички директор.

Позоришни савјет је орган управљања, а директор и умјетнички директор су органи руковођења у Позоришту.

1. ***Позоришни савјет***

**Члан 16**

Позориштем управља Савјет.

Савјет:

1. доноси Статут Позоришта;
2. доноси програм рада Позоришта;
3. усваја репертоар са умјетничком концепцијом Позоришта;
4. утврђује пословну политику и програмску орјентацију са плановима развоја Позоришта;
5. доноси позоришна правила;
6. усвоја годишње извјештаје о раду и финансијском пословању Позоришта;
7. одређује цијене услуга које пружа Позориште;
8. бира и разрјешава директора Позоришта;
9. бира и разрјешава умјетничког директора Позоришта;
10. доноси акт о унутрашњој организацији и систематизацији и друге опште акте Позоришта;
11. предлаже оснивачу статусне промјене Позоришта;
12. доноси пословник о раду Позоришта;
13. доноси одлуке о стручном усавршавању и стипендирању;
14. врши и друге послове утврђене законом, Статутом и позоришним правилима.

**Састав и именовање Савјета**

**Члан 17**

Савјет има предсједника и четири члана.

Предсједник и три члана Савјета су из реда представника Оснивача и бирају се из реда афирмисаних стваралаца или истакнутих личности културног и јавног живота, а један је из реда запослених у Позоришту.

Предсједника и чланове Савјета именује и разрјешава Оснивач.

Савјет може изабрати замјеника предсједника Савјета, на конститутивној или наредној сједници, простом већином, на предлог предсједника Савјета.

Мандат предсједника и чланова Савјета траје четири године.

**Члан 18**

Предсједник и чланови Савјета имају право на мјесечну накнаду коју утврђује Оснивач, на основу посебне одлуке.

Средства за рад Савјета обезбјеђује Позориште.

**Поступак предлагања кандидата из реда запослених за члана Савјета**

**Члан 19**

Предлог за кандидата за члана Савјета из реда запослених може поднијети сваки запослени и надлежни орган организације синдиката, а предлог је пуноважан ако је подржан од најмање једне петине од укупног броја запослених.

Поступак предлагања и утврђивања кандидата из реда запослених за именовање члана Савјета спроводи комисија састављена од представника репрезентативних организација синдиката.

Ако у Позоришту није организована организација синдиката поступак из става 2 овог члана спроводи комисија од три члана коју образује Савјет.

Члан комисије из става 2 овог члана не може бити предложен за кандидата за члана Савјета.

Комисија из става 2 овог члана покреће поступак утврђивања кандидата за члана Савјета позивом за достављање предлога.

На основу поднијетих предлога из става 5 овог члана комисија утврђује листу кандидата.

**Утврђивање кандидата из реда запослених за члана Савјета**

**Члан 20**

Кандидата из реда запослених за члана Савјета утврђују запослени у Позоришту, тајним гласањем, између више предлога.

Предложени кандидат треба да добије више од половине гласова запослених који су гласали.

Ако није гласало више од половине од укупног броја запослених гласање се понавља.

Ако два или више предлога за кандидата за именовање за члана Савјета добију исти број гласова, гласање се понавља за те предлоге.

Ако на поновљеном гласању није гласало више од половине укупног броја запослених или предлози за које је поновљено гласање добију исти број гласова, понавља се поступак подношења предлога и гласања за утврђивање кандидата.

У поновљеном гласању сматраће се да је изабран кандидат који добије већину гласова, без обзира на број запослених који су гласали.

Након спроведеног поступка директор Позоришта доставља Оснивачу предлог изабраног кандидата из реда запослених, ради именовања истог у Савјет Позоришта.

**Заступање интереса запослених**

**Члан 21**

Члан Савјета из реда запослених заступа интересе запослених на начин што:

1. захтијева да се питања од значаја за запослене разматрају на сједницама Савјета;
2. презентује Савјету иницијативе, предлоге и сугестије запослених у односу на питања из његове надлежности и о томе благовремено обавјештава запослене; и
3. заступа ставове запослених у вези предлога општег акта и других материјала о којима се они упознају или изјашњавају, у складу са законом и колективним уговором.

**Рад и одлучивање Савјета**

**Члан 22**

Савјет ради на сједницама.

Савјет доноси одлуке и друге акте већином гласова од укупног броја чланова.

Права, обавезе и одговорности чланова Савјета, начин гласања, сазивања и вођења сједница и друга питања уређују се Пословником о раду Савјета.

**Члан 23**

Ради разматрања и рјешавања значајних питања из своје надлежности, Савјет може образовати сталне и повремене комисије.

**Разрјешење од дужности**

**Члан 24**

Предсједник и члан Савјета може, сагласно закону, бити разријешен прије истека мандата, ако:

1. поднесе оставку;
2. поступа супротно закону или Статуту Позоришта;
3. не врши дужност дуже од шест мјесеци;
4. не штити јавни интерес;
5. је правоснажно осуђен на безусловну казну затвора.

**Разрјешење члана Савјета из реда запослених**

**Члан 25**

Иницијативу за утврђивање предлога за разрјешење члана Савјета из реда запослених, због незаступања интереса запослених могу да поднесу трећина од укупног броја запослених или надлежни орган организације синдиката.

О иницијативи из става 1 овог члана изјашњавају се сви запослени тајним гласањем.

Поступак гласања за изјашњавање о иницијативи из става 1 овог члана спроводи комисија састављена од представника репрезентативних организација синдиката.

Ако у Позоришту није организована организација синдиката, поступак из става 3 овог члана спроводи комисија од три члана коју образује Савјет.

Предлог за разрјешење члана Савјета из реда запослених утврђен је ако је гласало више од половине од укупног броја запослених и ако се за предлог изјаснило више од половине запослених који су гласали.

Након спроведеног поступка директор предлаже Оснивачу разрјешење члана Савјета из реда запослених.

**Разрјешење предсједника и члана Савјета ако не штити јавни интерес**

**Члан 26**

Иницијативу за разрјешење предсједника Савјета ако не штити јавни интерес могу да поднесу: сваки члан Савјета, директор, репрезентативна организација синдиката и најмање трећина од укупног броја запослених.

Иницијативу за разрјешење члана Савјета ако не штити јавни интерес могу да поднесу: предсједник Савјета, чланови Савјета, директор, репрезентативна организација синдиката и најмање трећина од укупног броја запослених.

Образложена иницијатива из ст. 1 и 2 овог члана доставља се Оснивачу.

**Органи руковођења**

**Члан 27**

Органи руковођења у Позоришту су: директор и умјетнички директор.

Уколико је директор Позоришта умјетник високе репутације или стручњак у култури високе репутације, онда именовање умјетничког директора није обавезно.

1. ***Директор***

**Члан 28**

Директор врши следеће послове:

1. предлаже Статут установе;
2. организује рад и води пословање Позоришта;
3. представља и заступа Позориште;
4. предлаже пословну политику и програмску концепцију развоја Позоришта;
5. предлаже акт о унутрашњој организацији и систематизацији радних мјеста;
6. предлаже програм рада и финансијски план Позоришта;
7. подноси Савјету и оснивачу извјештај о раду и извјештај о финансијском пословању;
8. предлаже позоришна правила;
9. стара се о обезбјеђивању услова и средстава за остваривање програма рада Позоришта;
10. извршава одлуке Савјета;
11. доноси опште акте који нијесу у надлежности Савјета;
12. одговоран је за законитост рада Позоришта;
13. у складу са законом, до одлуке надлежног органа, обуставља од извршења одлуке Савјета за које сматра да су незаконите;
14. предлаже цијене услуга које пружа Позориште;
15. поставља и разрјешава лица са посебним овлашћењима и одговорностима;
16. одлучује о заснивању и престанку радног односа запослених у Позоришту, као и њиховом распоређивању;
17. обавља и друге послове утврђене законом, Статутом и позоришним правилима.

**Члан 29**

Директора Позоришта бира Савјет, на основу јавног конкурса, на период од четири године.

За директора може бити изабрано лице које поред општих услова предвиђених законом, испуњава и следеће посебне услове:

* високо образовање у нивоу VII степена у обиму од 240 ЦСПК кредита, друштвени смјер;
* најмање три године радног искуства и да се ради о афирмисаном лицу из области културе, умјетности, позоришног или филмског стваралаштва;
* посједовање радних, стручних и организаторских способности.

**Члан 30**

Конкурс за избор директора расписује Савјет.

Начин објављивања конкурса и рок за подношење пријава утврђује се одлуком Савјета, у складу са законом.

Уз пријаву на конкурс кандидат за директора подноси CV и план развоја Позоришта за период од четири године.

Директор се бира већином гласова чланова Савјета.

Ако се на конкурсу не изабере директор, конкурс се понавља.

До избора новог директора, функцију директора вршиће дотадашњи директор.

**Члан 31**

У случају одсутности или спријечености, директора замјењује лице које он овласти.

Директор по истеку мандата може бити поново биран на исту функцију.

**Разрјешење од дужности**

**Члан 32**

Директор може бити разријешен прије истека мандата, ако:

1. поднесе оставку;
2. не спроводи одлуке Савјета;
3. испуни неки од услова прописаних законом за престанак радног односа по сили закона;
4. је правоснажно осуђен на безусловну казну затвора;
5. поступа супротно закону, Статуту и општим актима Позоришта;
6. не обезбјеђује законит рад Позоришта;
7. Савјет не усвоји Програм рада или Извјештај о раду и Извјештај о финансијском пословању Позоришта.

**Однос директора и Савјета**

**Члан 33**

Директор и умјетнички директор дужни су да учествују у раду Савјета, без права одлучивања.

Ако Савјет донесе акт или одлуку која је, по оцјени директора, у супротности са законом или другим прописима, директор ће на то упозорити Савјет.

Ако Савјет и након упозорења директора остане при својој одлуци, директор ће обуставити извршење те одлуке, односно акта Савјета, до одлуке надлежног органа.

**Радна тијела**

**Члан 34**

У циљу реализовања програма рада, проучавања појединих питања, припремања општих аката или извршавања задатака и послова који захтијевају заједнички рад, координацију и сарадњу са другим органима или организацијама, Савјет и директор могу да, у складу са својим надлежностима, образују стална или привремена радна тијела (комисије, радне групе и др.).

У радна тијела могу се ангажовати и представници других органа и организација, научних и стручних институција.

Одлуком о образовању радног тијела утврђује се његов статус, задаци, рок за извршење задатка, административна и техничка подршка и накнада за рад члановима.

1. ***Умјетнички директор***

**Члан 35**

Умјетнички директор:

1. предлаже програмску концепцију развоја Позоришта;
2. предлаже умјетнички програм Позоришта и правила остваривања умјетничког програма;
3. одлучује о техничко-технолошком опремању Позоришта неопходном за остваривање умјетничког програма;
4. руководи организационим јединицама и запосленима који изводе умјетничке програме у Позоришту;
5. управља средствима намијењеним за програмске активности у Позоришту; и
6. одлучује о ангажовању запослених и сарадника на реализацији умјетничког програма у Позоришту.

Уколико Позориште нема умјетничког директора, послове из става 1 овог члана обавља директор Позоришта.

**Члан 36**

Умјетничког директора Позоришта бира Савјет, на основу јавног конкурса, на период од четири године.

За умјетничког директора може бити изабрано лице које поред општих услова, предвиђених законом, испуњава и следеће посебне услове:

* високо образовање у нивоу VII степена у обиму од 240 ЦСПК кредита, друштвени смјер;
* најмање три године радног искуства и да се ради о афирмисаном лицу из области културе, умјетности, позоришног или филмског стваралаштва;
* посједовање радних, стручних и организаторских способности.

**Разрјешење умјетничког директора**

**Члан 37**

Умјетнички директор може да буде разријешен прије истека мандата, ако:

1. поднесе оставку;
2. без оправданог разлога не реализује утврђени умјетнички програм;
3. ненамјенски или нерационално користи средства којим управља;
4. испуни неки од услова за престанак радног односа по сили закона;
5. је правоснажно осуђен на безусловну казну затвора.

У случају када Савјет разријеши умјетничког директора прије истека мандата, послове умјетничког директора обавља директор.

**VI – ОПШТА АКТА**

**Врсте општих аката**

**Члан 38**

Општа акта Позоришта су:

1. Статут;
2. позоришна правила;
3. Пословник о раду Савјета;
4. Правилник о унутрашњој организацији и систематизацији радних мјеста; и
5. друга општа акта.

Статут је основни општи акт Позоришта.

Друга општа акта из става 1 овог члана треба да буду у сагласности са Статутом.

**Поступак доношења општих аката**

**Члан 39**

Статут и друга општа акта припремају се у форми предлога.

Директор предлаже акте из претходног става, а Савјет Позоришта их доноси.

На Статут Позоришта сагласност даје Оснивач.

Савјет Позоришта доноси Пословник о раду Савјета.

Друге опште акте и одлуке који нијесу у надлежности Савјета доноси директор.

**Измјене и допуне Статута и других општих аката**

**Члан 40**

Иницијативу за измјене и допуне Статута и других општих аката може да покрене: директор, предсједник Савјета, најмање три члана Савјета, репрезентативна организација синдиката или најмање трећина од укупног броја запослених.

Иницијатива из става 1 се подноси Савјету.

Иницијатива из става 1 овог члана мора да садржи анализу стања, појава и проблема у области коју је потребно уредити измјенама и допунама општег акта.

Ако обим измјена и допуна Статута, односно другог општег акта прелази више од половине његових важећих одредби, припрема се нови Статут, односно општи акт.

На поступак припреме, измјена и допуна Статута или другог општег акта примјењују се одредбе овог члана.

**Појединачна акта**

**Члан 41**

Појединачним актима рјешава се о правима, обавезама и интересима запослених и других физичких и правних лица.

**VII – ФИНАНСИРАЊЕ ПОЗОРИШТА**

**Члан 42**

Средства за финансирање Позоришта обезбјеђују се:

1. из средстава буџета Оснивача;
2. сопствених прихода;
3. донација, спонзорстава; и
4. других извора у складу са законом.

**Обавезе Оснивача**

**Члан 43**

Оснивач је дужан да редовно обезбјеђује средства за рад Позоришта.

Средства која Оснивач обезбјеђује за рад Позоришта обухватају: средства за зараде и остала примања запослених, материјалне трошкове, одржавање и осигуравање објеката и опреме и техничко-технолошко опремање за реализацију програмских активности Позоришта.

Средства из става 2 овог члана обезбјеђују се на основу годишњег програма рада Позоришта.

**Обавезе Позоришта**

**Члан 44**

Позориште је дужно да обавља дјелатност за коју је основано, да намјенски користи средства за рад и да Оснивачу најкасније до краја марта текуће године поднесе Извјештај о раду и Извјештај о финансијском пословању за претходну годину.

**Сопствени приходи**

**Члан 45**

Позориште може остваривати приходе вршењем дјелатности за коју је основано.

Сопствене приходе Позориште је дужно да користи за покриће трошкова насталих обављањем послова којима је приход остварен и за унапређење дјелатности Позоришта.

Под унапређењем дјелатности Позоришта сматра се: улагање у простор, опрему и друга средства потребна за обављање дјелатности; стручно усавршавање и оспособљавање запослених; побољшање услова рада; учешће у међународним пројектима и активностима и медијска промоција Позоришта.

Позориште може дио сопствених прихода, уз сагласност Оснивача, користити за повећање зарада и исплату других накнада и помоћи запосленима, ако за те сврхе средства нијесу обезбијеђена буџетом Позоришта.

Донације и помоћи којима није одређена намјена користе се за остваривање програмских активности Позоришта.

**VIII – ПРОГРАМ РАДА И ИЗВЈЕШТАЈ О РЕЗУЛТАТИМА ПОСЛОВАЊА**

**Члан 46**

За сваку календарску годину (позоришну сезону) Позориште доноси програм рада, који усваја Савјет.

Програм рада садржи међусобно усклађене планове свих организационих сегмената Позоришта којима се обезбјеђује извршавање радних задатака.

Програм рада Позоришта и његова реализација условљени су финансијским средствима и могућностима предвиђеним буџетом Оснивача.

**Члан 47**

Доношењу програма рада Позоришта претходи Извјештај о реализованом програму и финансијски извјештај из претходне календарске године.

Програм рада и Извјештај о реализованом програму и финансијски извјештај из претходне календарске године једанпут годишње достављају се на сагласност Оснивачу.

**IX – САРАДЊА СА СРОДНИМ УСТАНОВАМА И ОРГАНИЗАЦИЈАМА**

**Члан 48**

У циљу ефикаснијег и квалитетнијег обављања дјелатности, Позориште остварује сарадњу са другим установама из области позоришних и других умјетности и културе унутар јавног, приватног и цивилног сектора у Црној Гори (партнерства, копродукције, позоришне мреже, итд.).

**X – ЈАВНОСТ РАДА, ИНФОРМИСАЊЕ ЗАПОСЛЕНИХ, ЗАШТИТА ПОДАТАКА**

**Јавност рада**

**Члан 49**

Рад Позоришта је јаван.

Јавност рада Позоришта обезбјеђује се:

1. објављивањем програма рада, извјештаја о раду, нацрта, предлога и коначних текстова општих аката;
2. давањем саопштења за јавност, организовањем конференција за штампу и стручних и научних скупова;
3. сарадњом са стручним и научним институцијама, струковним удружењима, невладиним организацијама, умјетницима и стручњацима у култури, медијима и другим субјектима чији је рад и дјеловање од интереса за остваривање позоришне дјелатности;
4. информисањем запослених о питањима која су од значаја за организацију рада, економски и социјални положај запослених;
5. омогућавањем приступа информацијама, у складу са законом.

Јавност рада Позоришта обезбјеђују директор и Савјет, у складу са својим надлежностима.

**Информисање запослених**

**Члан 50**

Информисање запослених у Позоришту врши се путем писаних саопштења која се објављују на интернет страници Позоришта и огласној табли, омогућавањем увида у одговарајућа акта и документацију и достављањем, у складу са законом и општим актима.

**Заштита података**

**Члан 51**

Предсједник и чланови Савјета, директор и умјетнички директор и сваки запослени дужни су да чувају личне податке до којих су дошли у току рада у Позоришту и да врше заштиту података који су, у складу са законом, означени одређеним степеном тајности.

Директор и умјетнички директор могу у складу са законом да, податке чијим се објелодањивањем може угрозити пословни или имовински интерес Позоришта, означе степеном тајности.

Подаци из става 2 овог члана доступни су предсједнику и члановима Савјета.

Савјет, у складу са законом и другим прописима, утврђује критеријуме за означавање тајности података од значаја за заштиту интереса из става 2 овог члана.

Директор одређује руководиоце збирки личних података које по било ком основу прикупља и обрађује Позориште.

**XI – ПРЕЛАЗНЕ И ЗАВРШНЕ ОДРЕДБЕ**

**Доношење општих аката**

**Члан 52**

Општа акта Позоришта донијеће се, у складу са овим Статутом, у року од 90 дана од дана његовог ступања на снагу.

**Престанак важења**

**Члан 53**

Ступањем на снагу овог Статута престаје да важи Статут Јавне установе Никшићко позориште од 04.04.2000.године, на који је Скупшина општине дала сагласност рјешењем број 01-4115 од 26.04.2000. године, број 01-4396 од 18.06.2004. године, број 01-10319 од 07.11.2005. године, број 01-030-30/3 од 29.12.2008. године и број 01-030-210 од 30.10.2014. године.

**Ступање на снагу**

**Члан 54**

Статут ступа на снагу даном давања сагласности од стране Оснивача и објавиће се на огласној табли Позоришта.

Број: 672/22

Никшић, 8. септембар 2022. године

**ПРЕДСЈЕДНИК САВЈЕТА**

Миомир Ковачевић, с.р.

**ОБРАЗЛОЖЕЊЕ**

**Правни основ**

Правни основ за доношење овог Статута садржан је у одредбама Закона о култури („Службени лист ЦГ, бр. 49\08, 16\11, 40/11 и 38/12) и Закона о позоришној дјелатности („Службени лист РЦГ“, број 60/01 и „Службени лист ЦГ“, бр. 75/10 и 40/11).

Чланом 19 став 2 тачка 1 Закона о култури („Службени лист ЦГ, бр. 49\08, 16\11, 40/11 и 38/12) је прописано да Савјет установе доноси Статут установе.

Чланом 24 став 1 тачка 8 Закона о позоришној дјелатности („Службени лист РЦГ“, број 60/01 и „Службени лист ЦГ“, бр. 75/10 и 40/11) је прописано да Позоришни савјет доноси статут и акт о унутрашњој организацији и систематизацији и друге опште акте позоришта.

**Разлози за доношење**

Разлози за доношење овог Статута проистичу из обавезе усклађивања највишег нормативног акта Јавне установе Никшићко позориште са одредбама Закона о култури и Закона о позоришној дјелатности.

Статутом су уређена сва питања од значаја за организацију, управљање, рад и функционисање Јавне установе Никшићко позориште.

**ПРЕДСЈЕДНИК САВЈЕТА**

Миомир Ковачевић, с.р.